朝代:　清代　作者:　柳亚子　原文:　天地太无情,日月何无光?　浮云西北来,随风作低昂。　我生胡不辰,丁斯老大邦。　仰面出门去,泪下何淋浪!　听我前致辞,血气同感伤。　上言专制酷,罗网重重强,　人权既蹂躏,《天演》终沦亡。　众生尚酣睡,民气苦不扬。　豺狼方当道,燕雀犹处堂。　天骄闯然入,踞我卧榻旁。　瓜分与豆剖,横议声洋洋。　世界大风潮,鬼泣神亦瞠。　盘涡日以急,欲渡河无梁。　沉沉四百州,尸冢遥相望。　他人殖民地,何处为故乡?　下言女贼盛,兰惠黯不芳。　女权痛零落,女界遭厄殃。　邪说起何人?扶抑分阴阳。　无才便是德,忍令群雌盲。　服从供玩好,谬种流无疆。　明明平等权,剥削无尽藏。　会稽首刻石,罪魁仇秦皇。　变本复加厉,蠢尔南朝唐。　刖刑施无辜,岸狱盈闺房。　同胞二百兆,心死热血凉。　钗愁与鬟病,漫漫长夜长。　我思欧人种,贤哲用斗量。　私心窃景仰,二圣难颉颃。　卢梭第一人,铜像巍天阊。　《民约》创鸿著,大义君民昌。　胚胎革命军,一扫秕与糠。　百年来欧陆,幸福日恢张。　继者斯宾塞,女界赖一匡。　平权富想象,公理方翔翔。　谬种辟前人,妄诩解剖详。　智慧用益出,大哉言煌煌。　独笑支那士,论理魔为障。　乡愿倡衛言,毒人纲与常。　横流今泛滥,洪祸谁能当?　安得有豪杰,重使此理彰!　仰天苦无言,长歌一引吭。